《以杜少陵文章憎命达之句析而为韵赋此 其四》
明代·高逊志

荆璞不善藏，轻售与时竞。虽无泣玉耻，弃捐掩光莹。

伊余昧先几，妄往成蹭蹬。贪得违素心，徇名忘积行。

通籍曾几时，三年绝朝请。久暌徒侣欢，转失乡党敬。

剥丧匪偶然，且委时与命。

作者简介：名或作巽志。明徐州府萧县人，寓居浙江嘉兴，字士敏。文章典雅。洪武初，征修《元史》，授翰林编修，累迁试吏部侍郎。建文初，任太常少卿，与董伦同主庚辰会试，得士王艮、胡靖等，皆为名臣。燕王朱棣兵入南京，遁迹雁荡山中，病卒。有《啬庵集》。